
PATVIRTINTA
Lietuvos darbo biržos prie Socialinės 
apsaugos ir darbo ministerijos direktoriaus 
2016 m. liepos 25 d. įsakymu 
Nr. V–574 (6.1.18 p.)
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2021 m. rugpjūčio 2 d. įsakymo Nr. V-322 redakcija)


Eures nacionalinio koordinavimo skyriaus NUOSTATAI

I SKYRIUS. 
BENDROSIOS NUOSTATOS

1. EURES nacionalinio koordinavimo skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba)  EURES nacionalinio koordinavimo skyriaus (toliau – Skyrius) statusą, uždavinius, funkcijas, teises, veiklos organizavimą ir atsakomybę bei veiklos kontrolę.
2. Skyrius yra Užimtumo tarnybos struktūrinis padalinys, tiesiogiai pavaldus ir atskaitingas  Užimtumo tarnybos direktoriaus pavaduotojui.
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Europos Sąjungos reglamentais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais.
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos:
	EURES – Europos užimtumo tarnybų bendradarbiavimo tinklas, kurio paskirtis – užtikrinti laisvą darbuotojų judėjimą Europos Sąjungos (toliau – ES), Europos ekonominės erdvės (toliau – EEE) šalyse ir Šveicarijoje;
	Europos koordinavimo centras (toliau – EKC)  – Europos Komisijos ir Europos darbo institucijos (toliau – EDI) padalinys, kurio užduotis padėti EURES tinklui vykdyti savo veiklą;
	Nacionaliniai koordinavimo centrai – įstaigos, atsakingos už EURES veiklos įgyvendinimą valstybėje narėje.
6. Skyrius turi dokumentų blanką.

II SKYRIUS. 
SKYRIAUS UŽDAVINIAI IR FUNKCIJOS

7. Skyriaus uždaviniai yra:
7.1. Užtikrinti Europos Komisijos (toliau – EK) reglamentų ir kitų teisės aktų, susijusių su laisvu asmenų judėjimu ir socialine apsauga Europoje, nuostatų įgyvendinimą;
7.2. užtikrinti asmenų konsultavimą apie darbo ir mokymosi galimybes, gyvenimo bei darbo sąlygas Europoje ir metodinės pagalbos klientų aptarnavimo departamentams  teikimą;
7.3. dalyvauti Europos užimtumo tarnybų ir Europos valstybinių užimtumo tarnybų tinkle EURES klausimais.
8. Skyrius, įgyvendindamas jam nustatytus uždavinius, vykdo šias funkcijas:
8.1. EK reglamentų ir kitų teisės aktų, susijusių su laisvu asmenų judėjimu ir socialine apsauga Europoje, nuostatų įgyvendinimo užtikrinimo srityje:
8.1.1. bendradarbiauja su EK, EDI ir užtikrina jų priimtų sprendimų įgyvendinimą ir darbo organizavimą bei veiksmų koordinavimą Lietuvos Respublikoje EURES veiklos klausimais;
8.1.2. rengia ilgalaikius Lietuvos EURES veiksmų planus, organizuoja jų realizavimą, dalyvauja rengiant  prašymus ir projektus dėl EURES veiklos finansavimo;
8.1.3. planuoja, organizuoja ir vykdo EURES specialistų apmokymą, vystant jų profesionalumą pagal EKC  reikalavimus, prižiūri, kad EURES veiklą būtų unifikuota;
8.1.4. rengia veiklos plano įgyvendinimo kasmetines apžvalgas, ataskaitas Užimtumo tarnybos  direktoriaus pavaduotojui bei EKC;
8.1.5. remia laisvą darbuotojų judėjimą ir Europos darbo rinkų integraciją bei informuoja gyventojus apie Bendrijos teisės aktus;
8.1.6. užtikrina darbuotojų migrantų socialinės apsaugos nuostatų įgyvendinimą, ES reglamentų ir kitų teisės aktų, susijusių su darbo migracija ir socialinės apsaugos sistemų koordinavimu, taikymą Skyriaus kompetencijai priskirtais klausimais;
8.1.7. vykdo kitas nacionalinio koordinavimo centro pareigas, nustatytas Europos Parlamento ir Tarybos reglamentuose dėl Europos užimtumo tarnybų tinklo (EURES) darbuotojų galimybių naudotis judumo skatinimo paslaugomis ir geresnės darbo rinkų integracijos, ir kitų teisės aktų nustatytas funkcijas, EK, EDI ir direktoriaus pavedimus Skyriaus kompetencijai priskirtais klausimais;
8.1.8. bendradarbiauja su kitais nacionaliniais koordinavimo centrais;
8.1.9. prižiūri visų EURES nustatytų informacinių technologijų (toliau – IT) paslaugų teikimą šalyje, užtikrina, kad EURES portalui būtų koordinuotai perduodama informacija apie laisvas darbo vietas, darbo prašymus ir gyvenimo aprašymus;
8.1.10. tikrina duomenų turinio bei techninės kokybės ir duomenų apsaugos standartų laikymąsi, skatina visus Lietuvoje esančius EURES narius ir partnerius laikytis tų standartų, koordinuoja duomenų perdavimą EURES portalui;
8.1.11. bendradarbiauja su kitomis EURES tinklo narėmis, užtikrinant darbo jėgos mobilumą ES, EEE šalyse ir Šveicarijoje;
8.1.12. organizuoja ir koordinuoja būtinos informacijos teikimą ir panaudojimą EURES specialistams;
8.1.13. koordinuoja Užimtumo tarnybos informacinės sistemos integravimo į EURES informacinį duomenų pasikeitimo tinklą;
8.1.14. veikia kaip susižinojimo tarnyba, įgyvendinant ES teisės aktus, susijusius su socialinės apsaugos sistemų koordinavimu Skyriaus kompetencijai priskirtais klausimais;
8.1.15. užtikrina darbuotojų migrantų socialinės apsaugos nuostatų įgyvendinimą, ES reglamentų ir kitų teisės aktų, susijusių su darbo migracija ir socialinės apsaugos sistemų koordinavimu ir Europos Bendrijų darbuotojų migrantų socialinės apsaugos Administracinės komisijos patvirtintų tipinių formų dokumentų, susijusių su nedarbo draudimo išmokų perkėlimu darbuotojams migrantams iš ES, EEE valstybių narių bei Šveicarijos kompetentingų institucijų.
8.2. asmenų konsultavimo apie darbo ir mokymosi galimybes, gyvenimo bei darbo sąlygas Europoje ir metodinės pagalbos klientų aptarnavimo departamentams teikimo užtikrinimo srityje:
8.2.1. konsultuoja asmenis ir užtikrina konsultavimą klientų aptarnavimo departamentams apie darbo ir mokymosi galimybes, gyvenimo bei darbo sąlygas Europoje; 
8.2.2. palaiko ryšius su klientų aptarnavimo departamentais Skyriaus kompetencijai priskirtais klausimais;
8.2.3. užtikrina informacijos apie padėtį Europoje dėl darbo ir gyvenimo sąlygų reguliarų atnaujinimą ir išplatinimą; 
8.2.4. prisidėdama prie nelegalaus darbo užsienyje prevencijos, užtikrina visapusišką ir objektyvų visuomenės informavimą laisvo darbuotojų judėjimo klausimais ir EURES tinklo veiklą;
8.2.5. teikia metodinę pagalbą klientų aptarnavimo departamentams EURES veiklos, darbuotojų migrantų socialinės apsaugos koordinavimo reglamentų nuostatų taikymo klausimais;
8.3. dalyvavimo Europos užimtumo tarnybų ir Europos valstybinių užimtumo tarnybų tinkluose EURES klausimais srityje:
8.3.1. organizuoja Užimtumo tarnybos ir klientų aptarnavimo departamentų visiško integravimosi į EURES tinklą procesus;
8.3.2. kartu su kitomis EURES tinklo narėmis organizuoja ir dalyvauja darbo mugėse ir kituose renginiuose darbo jėgos mobilumui užtikrinti ir užimtumui skatinti;
8.3.3. organizuoja, vadovauja ir koordinuoja EURES specialistų, dirbančių teritoriniu principu, veiklą;
8.3.4. teikia klientų aptarnavimo departamentams konsultacijas ir rekomendacijas dėl EURES teikiamų paslaugų ir konsultuoja EURES narius ir partnerius skundų dėl EURES paskelbtų laisvų darbo vietų bei darbuotojų paieškos ir bendradarbiavimo su atitinkamomis valdžios institucijomis klausimais;
8.3.5. prižiūri  suteikiamos finansinės pagalbos valdymo procesus;
8.3.6. bendradarbiauja su visais EURES partneriais šalyje;
8.3.7. atstovauja Užimtumo tarnybą Europos užimtumo tarnybų ir Europos valstybinių užimtumo tarnybų tinkluose EURES klausimais;
8.3.8. bendradarbiauja su EK, EDI, kitų šalių EURES nacionaliniai koordinavimo centrais, kitomis viešojo administravimo institucijomis ir įstaigomis, siekiant tinkamai vykdyti Užimtumo tarnybos funkcijas ir gautus pavedimus;
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus, Užimtumo tarnybos  ir direktoriaus pavaduotojo pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų struktūrinių padalinių veiklos procedūras;
9.5. vykdo išankstinę ir einamąją finansų kontrolę;
9.6. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.7. analizuoja Skyriaus funkcijų vykdymui reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.8 rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.9. nagrinėja Kokybės vadybos skyriaus deleguotus asmenų skundus;
9.10. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais; 
9.11. pildo Skyriaus tarnautojų ir darbuotojų darbo laiko apskaitos žiniaraščius;
9.12. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.13. vykdo kitas teisės aktų nustatytas funkcijas Skyriaus kompetencijai priskirtais klausimais.

III SKYRIUS.
 skyriaus TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui ir direktoriaus pavaduotojui  pasiūlymus dėl teisės aktų tobulinimo;
10.2. gauti iš klientų aptarnavimo departamentų pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš  klientų aptarnavimo departamentų, kitų valstybės ir savivaldybių institucijų, įstaigų, EK, EDI, EURES informacinės sistemos, bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausiamais;
10.7. patvirtinti ir atšaukti organizacijas EURES partnerėmis ir narėmis;
10.8. tobulinti personalo profesinę kvalifikaciją pagal EK, EDI reikalavimus.

IV SKYRIUS.
 SKYRIAUS VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais,  Užimtumo tarnybos direktoriaus, direktoriaus pavaduotojo pavedimais ir rezoliucijomis,  ES reglamentais ir dokumentais.
12. Skyriaus veiklą reglamentuoja EK, EDI dokumentai, Užimtumo tarnybos vidaus tvarkos taisyklės, viešųjų pirkimų procedūrų atlikimo reglamentai, šie nuostatai, valstybės tarnautojų ir darbuotojų, dirbančių pagal darbo sutartis, pareigybių aprašymai ir kt. 
13. Skyriaus veikla organizuojama siekiant, užtikrinti vieningą ir skaidrią ES darbo rinką. 
14. Skyriaus veiklą organizuoja Skyriaus vedėjas (toliau – Vedėjas).
15. Vedėjas yra tiesiogiai pavaldus Užimtumo  tarnybos direktoriaus pavaduotojui.
16. Vedėjas:
16.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams bei kontroliuoja jų vykdymą, teikia pasiūlymus Užimtumo tarnybos direktoriaus pavaduotojui dėl Skyriaus veiklos tobulinimo;
16.2 rengia Skyriaus nuostatus ir Skyriaus valstybės tarnautojų ir darbuotojų pareigybės aprašymus, suderinus su Užimtumo tarnybos direktoriaus pavaduotoju, teikia Užimtumo tarnybos direktoriui tvirtinti.
16.3. atsako už Skyriui pavestų uždavinių ir funkcijų atlikimą;
16.4. teikia Užimtumo tarnybos direktoriaus pavaduotojui pasiūlymus dėl:
16.4.1. vidaus darbo tvarkos dokumentų rengimo;
16.4.2. Skyriaus nuostatų ir pareigybių skaičiaus;
16.4.3. Skyriaus valstybės tarnautojų tarnybinės veiklos vertinimo;
16.4.4. valstybės tarnautojų ir darbuotojų, dirbančių pagal darbo sutartis, kvalifikacijos kėlimo;
16.4.5. komisijų ir darbo grupių specialioms užduotims vykdyti sudarymo ir kitais klausimais;
16.5. teikia pasiūlymus direktoriui Skyriaus valstybės tarnautojų ir darbuotojų, dirbančių pagal darbo sutartis, skatinimo, tarnybinių ar drausminių nuobaudų jiems skyrimo;
16.6. nustatyta tvarka atsiskaito Užimtumo tarnybos direktoriaus pavaduotojui už Skyriaus veiklą;
16.7. atsako už viešai privalomos skelbti informacijos turinio parengimą ir viešinimą;
16.8. vykdo kitas Vedėjo pareigybės aprašyme ir kituose teisės aktuose nustatytas funkcijas.
17. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo. 
18. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
19. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
20. Skyriaus veiklą kontroliuoja Užimtumo tarnybos direktoriaus pavaduotojas teisės aktų nustatyta tvarka.
21. Skyriaus veiklos kokybę vertina ir kontroliuoja Kokybės vadybos skyrius.


V SKYRIUS
 BAIGIAMOSIOS NUOSTATOS

22. Skyrius Lietuvos Respublikos įstatymų ir kitų teisės aktų nustatyta tvarka pertvarkomas, reorganizuojamas ar likviduojamas Užimtumo tarnybos direktoriaus sprendimu.
23. Su šiais nuostatais pasirašytinai supažindinami visi Skyriaus valstybės tarnautojai ir darbuotojai.
24. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

